Srednja škola fra Andrije Kačića Miošića

20340 Ploče, Tina Ujevića 5

**Uvjeti posredovanje za povremeni rad redovitih učenika**

**O B A V I J E S T** UČENICIMA, RODITELJIMA I POSLODAVCIMA

 1.**OVLAŠTENI POSREDNIK**:

Na temelju Potvrde Ministarstva rada i mirovinskog sustava KLASA:102-02/17-02/02, URBROJ: 524-04-03-01/3-17-4 od 26. listopada 2017.a u skladu s odredbama Pravilnika o obavljanju djelatnosti u svezi sa zapošljavanjem (N.N. 28/2019.) Srednja škola fra Andrije Kačića Miošića iz Ploča obavlja poslove posredovanja za povremeni rad redovnih učenika, isključivo tijekom zimskog, proljetnog i ljetnog odmora , trajanje kojeg je u tekućoj školskoj godini propisano odlukom Ministra znanosti i obrazovanja.

2.**UČLANJENJE U UČENIČKI SERVIS**:

UČLANITI SE MOGU ISKLJUČIVO REDOVITI UČENICI SREDNJE ŠKOLE FRA ANDRIJE KAČIĆA MIOŠIĆA IZ PLOČA I UČENICI SREDNJIH ŠKOLA DUBROVAČKO-NERETVANSKE ŽUPANIJE S KOJIMA ŠKOLA IMA SKLOPLJENI SPORAZUM I TO S NAVRŠENIH 15 GODINA ŽIVOTA.

 PRILIKOM UČLANJENJA POTREBNO JE PRILOŽITI:

**ZA MALODOBNOG UČENIKA:**

 - potvrdu o statusu redovnog učenika

- presliku osobne iskaznice roditelja (onoga koji potpisuje suglasnost)

 - tiskanica upisnica

- tiskanica suglasnosti potpisana od roditelja

- otvoren žiro račun u banci po izboru

 -2 fotografije ( kao za osobnu iskaznicu )

 **ZA PUNOLJETNOG UČENIKA:**

 -potvrda o statusu redovnog učenika

- tiskanica upisnica

- otvoren žiro račun u banci po izboru

- 2 fotografije ( kao za osobnu iskaznicu )

Kada se učenik učlani u učenički servis članska iskaznica mu vrijedi čitavo vrijeme dok je redoviti polaznik srednje škole ,a jedina obveza učenika je da svake nove školske godine donese postojeću člansku iskaznicu i potvrdu o statusu redovitog učenika radi produženja iste.

- ako učenik izgubi člansku iskaznicu nije se potrebno ponovno učlanjivati sa svom dokumentacijom, potrebno je samo donijeti potvrdu o redovnom statusu učenika za tekuću školsku godinu i servis će izdati duplikat članske iskaznice.

3. **UGOVOR O POVREMENOM RADU REDOVNIH UČENIKA**:

 **Postupak izdavanja, sklapanja, dopune i ovjere ugovora, te ispostave računa**

Srednja škola fra Andrije Kačića Miošića iz Ploča (u daljnjem tekstu: posrednik)

 • Izdaje ugovor učeniku prije početka rada. Ugovor sklapa učenik s poslodavcem uz posredovanje škole.

 • Ukoliko je učenik maloljetan sklapa ugovor uz supotpis zakonskog zastupnika roditelja/skrbnika.

 • Ugovor se izdaje u četiri istovjetnih primjerka (za poslodavca i učenika po jedan te za posrednika dva).

• Primjerak sklopljenog ugovora za Školu potpisan od svih strana odmah se vraća posredniku (Školi) na početku rada, a na kraju mjeseca odnosno nakon izvršenog rada dostavlja se posredniku (Školi) drugi ugovor sa popunjenim podacima o odrađenim satima i cijenom sata rada te iznosom neto zarade učenika.

 • Poslodavac je dužan popuniti i ovjeriti ugovor u najkasnije u roku od 15 dana nakon obavljenog posla.

• Cijena sata rada se utvrđuje prema dogovoru poslodavca i učenika s tim da dogovorena cijena sata rada ne može biti niža od od 15,00 kn.

 • Posrednik na temelju ispravno dopunjenog i ovjerenog ugovora ispostavlja račun uvećan

* za 5% - posebni doprinos za mirovinsko osiguranje za osobe osigurane u određenim okolnostima,
* 0,5% - posebni doprinos za zdravstveno osiguranje zaštite zdravlja na radu i za
* 10 % - naknada za posrednika.

 • Poslodavac je obvezan najkasnije u roku od 8 dana od dana ispostavljanja računa doznačiti iznos računa na žiro račun posrednika.

• **PODIZANJE UGOVORA**

Ugovori se podižu tijekom zimskih, proljetnih i ljetnih praznika tj. za vrijeme kada je dozvoljen rad redovitih učenika srednjih škola. Najranije podizanje ugovora je tjedan dana prije početka praznika. Ugovori se ne izdaju retroaktivno (npr. u vrijeme ljetnih praznika za rad obavljen u zimskom periodu ili za rad izvršen tijekom srpnja u kolovozu zbog obveze servisa na zakonom propisanu prijavu).

Kod podizanja ugovora učenik je sa sobom obavezan imati člansku iskaznicu, popunjen evidencijski list poslodavca i uputnicu – sve potpisano i ovjereno pečatom poslodavca, te žiro račun (učenikov) . (evidencijski list i tiskanica - uputnica mogu se podignuti u školi ili printati sa stranica škole - tiskanice servisa).

**Napomena :** učenici koji rade na benzinskim postajama i vrše poslove čišćenja stakala ne mogu dobiti radni ugovor (ugovor sadrži prava i obveze) iz razloga što poslodavac za imenovane ne isplaćuje plaću, pa time niti zakonom propisane doprinose u slučaju nesreće na radu ili učinjene štete,odnosno ostala davanja.

Ukoliko učenici rade na drugim poslovima u sklopu benzinskih postaja, potrebno je da poslodavac to upiše na evidencijski list, kao i napomenu da će mu za to biti isplaćena plaća, te potvrdi pečatom i potpisom.

**V a ž n o:** Ukoliko je učenik podigao ugovor, a iz nekog razloga nije mogao doći na rad ili nije započeo s radom, dužan je u roku od tri dana od dana podizanja isti otkazati i vratiti na poništenje. Ako ga je predao poslodavcu tada ga treba vratiti poslodavac.

• **ISPLATA UČENIČKE ZARADE PO UGOVORU** Poslodavac, odnosno učenik ugovor ispunjen sa svim potrebnim podacima, potpisima i ovjeren pečatom nakon završetka rada dostavlja u školu učeničkom servisu na obradu odnosno obračun.

Učenički servis poslodavcu ispostavlja račun i sebi ostavlja jedan primjerak ugovora. Poslodavac na temelju izdanog računa vrši uplatu za učenikov rad sa svim ostalim davanjima (u roku 8 dana od izdavanja istog) na račun servisa, a nakon toga učenički servis vrši isplatu učeniku na njegov žiro račun. Napominjemo da poslodavcima i učenicima koji se ne pridržavaju svih gore navedenih uputa i pravila servis neće više izdavati ugovore.

 4. **POSEBNE ZAKONSKE ODREDBE VEZANE ZA RAD MALOLJETNIKA**: Maloljetni učenici mogu obavljati poslove samo pod uvjetima utvrđenim Zakonom o radu („NN“, br. 93/14 i 127/17.), Pravilnikom o obavljanju djelatnosti u svezi sa zapošljavanjem („NN“, br. 28/19.)., Pravilnikom o poslovima na kojima se ne smije zaposliti maloljetnik („NN“ 89/15.) I Pravilnikom o poslovima na kojima maloljetnik može raditi i aktivnostima u kojima smije sudjelovati («NN» br. 62/10.). Sukladno navedenim zakonskim propisima:

* Puno radno vrijeme maloljetnog redovitog učenika mlađeg od 15 godina ne smije biti duže od sedam sati dnevno i 35 sati tjedno. lznimno, puno radno vrijeme maloljetnog redovitog učenika koji je navršio 15 godina života može biti osam sati dnevno i 40 sati tjedno, maksimalno 174 sata mjesečno.
* Maloljetni redoviti učenik koji dnevno radi više od 4 sata i 30 minuta ima pravo na odmor od najmanje 30 minuta, između dva uzastopna radna dana ima pravo na dnevni odmor od najmanje 14 sati neprekidno i ima pravo na tjedni odmor u trajanju najmanje 48 sati neprekidno,
* Zabranjen je noćni rad maloljetnicima u vremenu od 20 sati uvečer i 6 sati ujutro,
* Zabranjen je rad maloljetnicima na poslovima koji su utvrđeni kao poslovi s posebnim uvjetima rada i poslovi koji su utvrđeni kao osobito teški i za zdravlje štetni te se na njima staž osiguranja računa u povećanom trajanju sukladno Pravilniku o poslovima s posebnim uvjetima rada (,,NN",br.5/84.) i Zakonu o stažu osiguranja s povećanim trajanjem (,NN", br.71/99.),
* Zabranjen je rad maloljetnicima na poslovima koji su objektivno iznad njegovih fizičkih ili psiholoških sposobnosti, koji uključuju štetno izlaganje agensima koji su otrovni, kancerogeni, koji uzrokuju nasljedna genetska oštećenja ili štete nerođenom djetetu, ili koji na bilo koji način dugotrajno utječu na ljudsko zdravlje. Zabranjen je rad na poslovima u kockarnicama, salonima za igre na sreću, disko klubovima, noćnim barovima i noćnim klubovima kao i na drugim poslovima koji potencijalno mogu ugroziti ćudorednost maloljetnika.
* Sukladno čl. 2. Pravilnika na poslovima na kojima maloljetnik može raditi i o aktivnostima u kojima smije sudjelovati maloljetnik može, osim na poslovima na kojima se sukladno posebnom propisu ne smije zaposliti, raditi na drugim poslovima samo nakon prethodnog utvrđivanja zdravstvene sposobnosti za obavljanje tih poslova. Uputnicu za utvrđivanje zdravstvene sposobnosti izdaje poslodavac sukladno čl. 3. istog Pravilnika.

**OSTALI UVJETI ZA POVREMENI RAD REDOVITIH UČENIKA:**

Svi radovi se obavljaju po uputama i uz neposredan nadzor i kontrolu naručitelja (poslodavca). **Poslodavac je dužan osigurati učeniku propisana zaštitna sredstva i propisane mjere za obavljanje poslova na siguran način, sukladno Zakonu o zaštiti na radu.**

 Poslodavac se obvezuje isplatiti povećanu plaću za rad u otežanim uvjetima rada, noćni i prekovremeni rad (takav rad je zakonom dozvoljen samo punoljetnim učenicima), rad nedjeljom i rad državnim praznikom sukladno čl. 94. Zakona o radu. Poslodavac se obvezuje učeniku podmiriti troškove prijevoza ako je mjesto obavljanja rada izvan gradske zone javnog prometa.

Ukoliko učenici rade duže vrijeme preko ljetnog odmora pa ih se želi isplatiti mjesečno, poslodavac je dužan za svako razdoblje za isplatu sklopiti poseban ugovor s točno označenim datumom početka i završetka razdoblja, brojem odrađenih sati i iznosom zarade za to razdoblje.

Naknada za posrednika u visini od 10% od iznosa učenikove zarade može se naplatiti samo od naručitelja (poslodavca) i služi u svrhu poboljšanja učeničkog standarda.

 Zarade se učenicima isplaćuju isključivo putem njihovih žiro računa.

Ukoliko učenik ostvari tijekom kalendarske godine primitak u iznosu većem od 15.000,00 kn ne može biti više uzdržavani član roditelja, odnosno roditelj ne može koristiti poreznu olakšicu za njega kao uzdržavanog člana. Ukoliko učenik ostvari primitak iznad 50.000,00 kn godišnje, na razliku iznad 50.000,00 kn se zaračunava porez i prirez.

 Ravnateljica:

Ina Žderić, prof.

KLASA: 6o2-o1/19-o1/59

 URBROJ : 2117/1-47-01-19-1

Ploče, 2. svibnja 2019.